recursal/SuperWikiNEXT-32B huggingface dataset:
**Glossektomia** tarkoittaa kielen kirurgista poistoa. Sitä käytetään kielisyövän hoidossa, jossa poisto on yleensä vain osittainen. Toimenpiteen aikana potilas on yleisanestesiassa, ja sen jälkeen hän viettää sairaalassa yleensä seitsemästä kymmeneen päivää. Ensimmäisten 24–48 tunnin aikana moni potilas on hapen antamisen tarpeessa.

Glossektomian jälkeen potilas saa nesteitä nenästä mahalaukkuun kulkevalla letkulla ennen kuin kykenee jälleen syömään suun kautta. Toimenpidettä seuraa usein sädehoito, jolla pyritään tuhoamaan jäljelle mahdollisesti jääneet syöpäsolut.

Glossektomiaan liittyy omat riskinsä. Näihin lukeutuu verenvuoto kielestä, joka voi johtaa hengitystien tukkeutumiseen. Onnistunut glossektomia on taudin parantava hoito ja parantaa myös kykyä syödä. Puheen laatu palautuu yleensä erittäin hyväksi, jos ainakin kolmasosa kielestä on säilynyt. Jos koko kieli on jouduttu poistamaan ja korvaamaan proteesilla, pysyy syöminen ja puhuminen hyvin hankalana.

Alle 60 % potilaista, joille glossektomia on toteutettu, elää vielä viisi vuotta myöhemmin.

Osittaisesta glossektomiasta käytetään myös nimitystä hemiglossektomia.

Lähteet
-------

1. 1 2 3 4  Encyclopedia of Surgery: Glossectomy
2. ↑  NoseandSinus.net: Hemiglossectomy (Arkistoitu – Internet Archive)
*Tämä artikkeli käsittelee kuvitteellista hahmoa. Rimski-Korsakovin orkesterisarjasta kerrotaan artikkelissa Šeherazade (Rimski-Korsakov) ja siihen perustuvasta baletista artikkelissa Šeherazade (baletti).*
*Scheherazade*, maalannut Sophie Anderson (1800-luku).
**Šeherazade** tai **Shahrazad** (arab. شهرزاد‎, *Šahrazād*, johdettu keskipersiasta *Čehrāzād*) on hahmo ja kertoja *Tuhannessa ja yhdessä yössä*.

Nimi
----

Šeherazaden nimi tulee keskipersian nimestä *Čehrāzād*, joka on yhdistelmä sanoista *čehr* (sukujuuret) ja *āzād* (jalo, ylevä).

Kertomus
--------

*Šeherazade ja sulttaani*, Sani ol molk (1849–1856).
Tarinan mukaan kuningas Šahryār sai eräänä päivänä tietää ensimmäisen vaimonsa olleen hänelle uskoton. Täten hän päätti naida uuden neitsyen joka päivä ja mestata edellisen päivän vaimon, jottei kukaan enää kykenisi pettämään häntä. Hän oli mestauttanut jo tuhat naista, kunnes tutustui Šeherazadeen, visiirin tyttäreen.

Vastoin isänsä tahtoa Šeherazade ilmoittautui vapaaehtoiseksi viettämään yhden yön kuninkaan kanssa. Kuninkaan kamarissa Šeherazade kysyi, saisiko hän vielä hyvästellä siskonsa Dunyazaden, joka oli salassa valmistautunut pyytämään Šeherazadea kertomaan hänelle tarinan. Kuningas makasi hereillä ja kuunteli kiinnostuneena Šeherazaden kertomaa tarinaa. Yö päättyi, ja Šeherazade keskeytti tarinansa. Kuningas pyysi häntä kertomaan sen loppuun, mutta Šeherazaden mukaan aikaa ei enää ollut, sillä aamu sarasti. Kuningas päätti siksi säästää Šeherazaden hengen vielä yhdeksi päiväksi, jotta hän voisi päättää tarinansa seuraavana yönä. Yöllä Šeherazade kertoi ensimmäisen tarinansa loppuun ja aloitti toisen, edellistäkin jännittävämmän tarinan, jonka jätti taas kesken aamun koittaessa. Kuningas säästi Šeherazaden hengen jälleen vielä yhdeksi päiväksi, jotta tämä voisi kertoa toisen tarinansa loppuun.

Siten kuningas säästi Šeherazaden hengen päivästä toiseen, odottaen innokkaasti loppuratkaisua edellisen yön tarinaan. Tuhannen ja yhden yön ja tuhannen tarinan jälkeen Šeherazade kertoi kuninkaalle, ettei hänellä ollut enää tarinoita kerrottavanaan. Näiden tuhannen ja yhden yön aikana kuningas oli kuitenkin rakastunut Šeherazadeen, joten hän jätti tämän henkiin ja teki tästä kuningattarensa.

Lähteet
-------

1. ↑  Ch. Pellat (2011). "ALF LAYLA WA LAYLA". *Encyclopaedia Iranica.*

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Šeherazade**.
* *The Arabian Nights Entertainments*—Gutenberg-projekti

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Puola

 |

 |
**Šelonin taistelu** käytiin 14. heinäkuuta vuonna 1471 Moskovan ruhtinaskunnan ja Novgorodin tasavallan välillä Šelonin joen varrella. Taistelu päättyi moskovalaisten voittoon, vaikka novgorodilaisilla oli huomattava miesylivoima. Käytännöllisesti katsoen Novgorod menetti itsenäisyytensä, ja siitä tuli osa Moskovan ruhtinaskuntaa.

Taustaa
-------

Moskovan ruhtinaskunnan ja Novgorodin tasavallan välillä oli ollut konflikteja jo 1300-luvulta lähtien. Viimeisin oli johtanut vuonna 1456 Jaželbitsyn rauhansopimukseen, jota novgorodilaiset kuitenkin rikkoivat pyytäessään roomalaiskatolilaiselta Puola-Liettualta tukea. Moskovan ruhtinas Iivana III ja ortodoksinen metropoliitta syyttivät Novgorodia petturuudesta ja ortodoksisuuden hylkäämisestä. Liettualaiset eivät tulleet apuun, kun Moskova julisti sodan. Novgorodin ja Liettuan välinen sopimusluonnos löydettiin taistelun jälkeen. Novgorod palkkasi Mihail Kiovalaisen johtamaan joukkojaan. Hän kuitenkin hylkäsi novgorodilaiset, kun he eivät suostuneet tukemaan hänen vaatimustaan Kiovan kaupungista. Tasavalta kohtasi Moskovan siis yksin.

Taistelu
--------

Novgorodin ja Moskovan armeijat kohtasivat 14. heinäkuuta 1471 Šelonin joen varrella. Novgorodin armeija koostui 20 000–40 000 miehestä, joista valtaosa oli huonosti organisoituja paikallisia miliisejä. Moskovalla oli vain noin 5 000 miestä. Alivoimasta huolimatta Moskova voitti taistelun ja surmasi 12 000 miestä. Moskova on ehkä liioitellut lukuja. Taistelun kulkuakin on vaikea hahmottaa lähteiden eroavuuksien takia, mutta näyttää siltä, että moskovalaiset houkuttelivat novgorodilaiset väijytykseen. Novgorodilaisten perääntyminen oli kaaosmaista.

Seuraukset
----------

Kymmenen päivää Šelonin taistelun jälkeen osapuolet kohtasivat uudelleen Štšilinka-joen varrella. Novgorod kärsi jälleen tappion, vaikka sillä oli noin 12 000 miestä moskovalaisten noin 3 000:ta vastaan. Samana päivänä Iivana III teloitti novgorodilaisten komentajan, Dmitri Isaakovitš Boretskin. Rauhanteossa Novgorodin itsenäisyys pieneni. Novgorod ja sen vallassa olleet alueet liitettiin vähitellen Moskovan ruhtinaskuntaan vuoteen 1478 mennessä. Kyseisenä vuonna novgorodilaiset yrittivät kapinoida Moskovaa vastaan, minkä vuoksi Iivana marssi armeijansa kanssa kaupunkiin ja lakkautti sen viimeisetkin autonomian rippeet.

Lähteet
-------

* Paul, Michael C.: Secular power and the archbishops of Novgorod before the Muscovite conquest.  *Kritika*, Spring 2007, nro 2.  Slavica Publishers, Inc.

### Viitteet

1. ↑  Paul, s. 262–263
2. 1 2 3  Williamson, Mitch: Battle of Sheldon River 14 July 1471  5.10.2015. Weapons and Warfare.  Arkistoitu .
3. ↑  Paul, s. 257–269

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en: Battle of Shelon  –  28.11.2018 versio
**Royal Mail Ship** (joskus **Steam-ship** tai **Steamer**), nähdään usein lyhennetyssä muodossaan **RMS**, on laivoissa käytetty lyhenne, jota käyttävät laivat, jotka kantavat postia Yhdistyneen kuningaskunnan valtio-omisteisen postilaitoksen Royal Mailin kanssa tehdyn sopimuksen turvin. Lyhenne on vuodelta 1840. Jokaisella tunnustuksen saaneella laivalla on oikeus käyttää Royal Mailin lippua, kun laiva on liikenteessä, ja pitää Royal Mailin kruunu-logoa laivan merkin yhteydessä.

Tunnusta käyttivät useat laivayhtiöt, mutta yleisimmin se yhdistetään Cunard Lineen, Royal Mail Linesiin ja Union-Castle Line -yhtiöön, joka piti hallussaan useita korkean luokan postisopimuksia ja joka perinteisesti liitti useiden laivojensa nimen eteen lyhenteen "RMS".

RMS Titanic lähdössä Southamptonista 1912.
Vaikka aiemmin jotkut laivayhtiöt, erityisesti Royal Mail Lines, kutsuivat kaikkia laivojaan RMS-lyhenteellä, todellisuudessa laiva oli oikeutettu käyttämään lyhennettä vain, kun sillä oli voimassa oleva sopimus. Muulloin se käytti jotain muuta lyhennettä, kuten "SS".

Yksi tunnetuimmista lyhennettä käyttäneistä laivoista oli RMS Titanic.

Lähteet
-------

1. ↑  ensimmäinen maininta on *The Timesin* numerosta 18 elokuuta 1840
2. 1 2  Royal Mailin työntekijöiden Courier -sanomalehti, sivu 20 20, elokuu 2007
3. ↑  QM2 (Arkistoitu – Internet Archive)
4. ↑  United Kingdom - Royal Mail
5. ↑  Maxtone-Graham, John *et al.* (2004). *Queen Mary 2,* s. 184.
6. ↑  lennättimellä R.M.S. *Empress of Australialta*. "Royal Gifts Gladden 172 On Lonely Atlantic Island" (Tristan da Cunya)", *New York Times* 24. maaliskuuta 1935; Robinson, Samuel. (1924). *Official report of Capt. S. Robinson, R.N.R.: Commander of the Canadian Pacific S.S. "Empress of Australia", on the Japanese earthquake, the fire and subsequent relief operations.*
Risteilyvarustamo Royal Caribbean Internationalin risteilyalus *Jewel of the Seas*
Risteilyvarustamo Royal Caribbean Internationalin risteilyalus *Freedom of the Seas*
**Royal Caribbean Group** (vuoteen 2020 asti **Royal Caribbean Cruises Ltd.**, **RCCL**) on norjalais-yhdysvaltalainen risteilyihin keskittynyt yhtiö, jonka päämaja sijaitsee Miamissa Yhdysvalloissa. Se on maailman toiseksi suurin risteilyvarustamo, kun taas suurin on Carnival Corporation & PLC. Marraskuussa 2008 RCCL:n omistuksessa oli viisi risteilijävarustamoa: Royal Caribbean International, Celebrity Cruises, Pullmantur Cruises, Azamara cruises ja CDF Croisières de France. Lisäksi yhtiön omistuksessa on puolet TUI Cruisesista. RCCL omisti myös 50 % Island Cruises -varustamosta, mutta osuus myytiin TUI Travel PLC:lle lokakuussa 2008.

Historia
--------

Royal Caribbean Cruises Ltd. perustettiin vuonna 1997, kun vuonna 1968 perustettu Royal Caribbean Cruise Line ja vuonna 1988 perustettu Celebrity Cruises yhtyivät. Sulautumisen jälkeen kumpikin yhtiö piti omat merkkinsä, mutta Royal Caribbean nimettiin uudelleen Royal Caribbean Internationaliksi. 

Kolmas yhtiö tuli puoliksi RCCL:n omistukseen vuonna 2000, kun Island Cruises luotiin brittiläisen First Choice Holidays -yhtiön kanssa. Island Cruisesista tuli epävirallinen varustamo Britannian ja Brasilian markkinoilla. 

Marraskuussa 2006 RCCL osti Pullmantur Cruisesin, joka oli perustettu Madridissa Espanjassa. Tästä alkaen yhtiö laajensi suuresti uusien risteilyvarustamojen hankkimista. Azamara Cruises perustettiin vuonna 2007. CDF Croisières de France perustettiin ranskankielisille asiakkaille toukokuussa 2008. 

Uusi risteilylinja, TUI Cruises, aloitti toimintansa vuonna 2009. Brändin kohderyhmänä ovat saksankieliset matkailijat. Se kuuluu puoliksi RCCL:lle ja puoliksi TUI AG:lle. TUI AG oli vuonna 2007 ostanut First Choice Holidays -varustamon osuuden Island Cruisesiin. Lokakuussa 2008 RCCL myi osuutensa Island Cruisesista TUI:lle.

Lähteet
-------

1. ↑  TUI AG and Royal Caribbean Announce Joint Venture to Serve German Cruise Market  12.12.2007. Cruise Industry News. Viitattu 30.10.2016. (englanniksi)
**Amerikanansikka** (*Waldsteinia fragarioides*) on ruusukasvien heimoon ja ansikoiden sukuun kuuluva kasvilaji. Laji muistuttaa ulkonäöltään läheisiä sukulaisiaan mansikoita (*Fragaria*) ja intianhanhikkia (*Potentilla indica*), mutta eroaa näistä kuitenkin mm. pyöreämmillä lehdillään.

Ulkonäkö ja koko
----------------

Piirros kasvista
Amerikanansikka on ikivihreä, monivuotinen ruohokasvi, joka kasvaa 8-20 senttimetrin korkuiseksi. Lajilla on maavarsi ja rönsyjä.

Kasvin näyttävät, keltaiset kukat ilmestyvät aikaisin keväällä; kukinta jatkuu kesäkuulle asti. Kaksineuvoiset kukat ovat säteissäissymmetrisiä ja viisiteräisiä. Ulommat verholehdet puuttuvat. Kasvilla on viisi keltaista terälehteä. Hedelmävarret ovat hieman karvaisia.

Kromosomiluku on 2n = 42.

Levinneisyys
------------

Amerikanansikka on kotoisin Pohjois-Amerikan itäosista, jossa sen levinneisyysalue ulottuu Minnesotasta, Ontariosta, Quebecista ja Mainesta etelään Indianaan ja Pennsylvaniaan, vuorilla jopa niin etelään kuin Pohjois-Carolinaan asti.

Elinympäristö
-------------

Amerikanansikka kasvaa kosteissa tai kuivissa metsissä varjoisilla kasvupaikoilla.

Uhanalaisuus
------------

Laji on luokiteltu vaarantuneeksi Connecticutissa, Illinoisissa ja Mainessa, uhanalaiseksi New Hampshiressa, silmälläpidettäväksi Massachusettsissa ja harvinaiseksi Indianassa.

Käyttö
------

Amerikanansikkaa käytetään joskus koristekasvina puuryhmiin ja perennapuutarhoihin. Irokeesit käyttävät amerikanansikkakeitettä verilääkkeeksi, murskattujen kasvien haudetta puolestaan käärmeenpuremiin.

Lähteet
-------

1. ↑  *Waldsteinia fragarioides* (Michx.) Tratt. *Plants of the World Online*. Viitattu 17.7.2022.
2. ↑  Amerikanansikka – *Geum fragarioides* *Laji.fi*. Viitattu 17.7.2022.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: de:Golderdbeere & en:Waldsteinia fragarioides 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Waldsteinia fragarioides | 
* Wikidata: Q1535628
* Wikispecies: Waldsteinia fragarioides
* CoL: 5BTWX
* EoL: 632903
* FNA: 242417492
* GBIF: 2986330
* GRIN: 447446
* iNaturalist: 127917
* IPNI: 1168107-2
* IRMNG: 11160413
* ITIS: 505735
* MoBotPF: 286480
* NatureServe: 2.129352
* NBN: NHMSYS0000464953
* Plant List: rjp-6255
* PLANTS: WAFR
* POWO: urn:lsid:ipni.org:names:1168107-2
* Tropicos: 27801461
* VASCAN: 20734
* WFO: wfo-0001015679

 |
|  |
| Dalibarda fragarioides | 
* Wikidata: Q39782474
* CoL: 3423Q
* GBIF: 3024997
* GRIN: 447447
* IPNI: 327109-2
* POWO: urn:lsid:ipni.org:names:327109-2
* Tropicos: 50070258
* WFO: wfo-0000994871

 |

 |
**Charles Fabry** (11. kesäkuuta 1867 Marseille, Ranska – 11. joulukuuta 1945 Pariisi) oli ranskalainen fyysikko, joka yhdessä Henri Buissonin kanssa löysi maapallon ilmakehän otsonikerroksen.

Elämä ja ura
------------

Fabry valmistui Pariisin yliopistosta vuonna 1892 ja liittyi Marseillen yliopiston henkilökuntaan vuonna 1894. Hänen varhaiset tutkimuksensa keskittyivät valon interferenssi-ilmiöihin. Hän mullisti nopeasti optiikan ja spektroskopian alat kehittämällä Fabry-Pérot-interferometrin yhdessä Alfred Pérot'n kanssa vuonna 1896. Tätä laitetta käytettiin laajalti valon aallonpituuksien mittaamiseen ja siihen liittyviin tutkimuksiin. Soveltaessaan sitä Auringon ja tähtien spektrien tutkimiseen Fabry osoitti, että auringon ultraviolettisäteilyä suodattaa yläilmakehän otsonikerros. Vuonna 1914 Fabry ja Buisson pystyivät kokeellisesti vahvistamaan valon Doppler-ilmiön laboratoriossa.

Vuonna 1921 Fabrysta tuli Sorbonnen fysiikan professori ja myöhemmin Pariisin Institut d'Optique -instituutin ensimmäinen johtaja. Fabry sai muun muassa Lontoon Royal Societyn Rumford-mitalin vuonna 1918 ja Benjamin Franklin -mitalin Yhdysvalloissa vuonna 1921. Hän oli tuottelias kirjoittaja, joka kirjoitti tieteellisten artikkeleiden lisäksi myös populaariartikkeleita.

Lähteet
-------

1. 1 2 3  Fabry, Charles *Physics Today*.  2015. Viitattu 11.07.2022.
2. 1 2 3  Fabry, Charles *Encyclopedia.com*.  2002. Viitattu 11.07.2022.

Aiheesta muualla
----------------

* Kuvia tai muita tiedostoja aiheesta **Charles Fabry** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Tšekki
* Kreikka
* Alankomaat
* Puola

 |
|  |
| Tieteilijät | 
* Mathematics Genealogy Project
* zbMATH

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**Gondolan piiri** on Mosambikin Manican maakuntaan kuuluva piiri (port. *distrito*). Sen väkiluku oli 213 114 (VL 2017). Vuosikymmen aiemmin asukkaita oli 262 412 (VL 2007). Väkiluvun pieneneminen sittemmin selittyy piirijaon ja piirin pinta-alan muutoksilla. Piirin hallintokeskus on Gondolan kaupunki.

Piirin pinta-ala on 2 767 neliökilometriä (4,5 % maakunnasta). Gondolan piiri oli aiemmin laajempi (2005 pinta-ala oli 5 739 km2), mutta maakunnan keskiosan piirijaon muutokset uusine piireineen ovat pienetäneet aluetta. Gondolan voitiin vuonna 2005 jakaa edelleen seitsemään hallintoalueeseen (port. *posto administrotivas, P.A.*). 

Piirissä yleisin kieli oli vuonna 1997 paikalliskieliin kuuluva chitwe, jota noin 56 prosenttia väestöstä puhui äidinkielenään. Tuolloin väestöstä 44 prosenttia osasi puhua portugalia.

Piirin naapureita ovat lounaassa Macaten piiri ja maakuntakeskus Chimoio, lännessä Vanduzin piiri, pohjoisessa Báruèn ja Macossan piirit sekä idässä Sofalan maakunnan Gorongosan, Nhamatandan ja Buzin piirit.

Maaliskuun 14.-15. päivien välisenä 2019 yönä Beiran lähellä rantautunut sykloni Idai synnytti rankkasateita ja tulvia myös Manican maakunnassa. Esimerkiksi Gondolan piirikunnasta Beiraan johtava tieyhteys vaurioitui tulvien johdosta kulkukelvottomaksi.

Lähteet
-------

1. 1 2 3  Anuário Estatístico, Província de Manica, 2017 (pdf) Instituto Nacional de Estatística, ine.gov.mz. Viitattu 24.3.2019. (portugaliksi)
2. ↑  População da Provícia de Manica, 2007 (pdf)  2007. Instituto Nacional de Estatística.  Arkistoitu 19.12.2007. Viitattu 24.3.2019. (portugaliksi)
3. 1 2 3 4  Perfis do Distrito de Gondola Província de Manica (osa-aluejako ja kielitaito s. 11-12)  2005. portaldogoverno.gov.mz. Viitattu 24.3.2019. (portugaliksi)
4. ↑  Mozambique Access Constraints as of 20 March 2019 (pdf)  20.3.2019. Maailman ruokaohjelma (WFP) via Reliefweb, reliefweb.int. Viitattu 24.3.2019. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Gondola District
**Gong Min-ji** (kor. 공민지, s. 18. tammikuuta 1994), paremmin tunnettu artistinimellä **Minzy**, on eteläkorealainen pop-laulaja ja tanssija. Minzy on syntynyt Gwangjussa, Etelä-Koreassa, 18. tammikuuta 1994, mutta muutti pian Souliin. 

Vuonna 2009 hän debytoi YG Entertainment-yhtiön tyttöbändissä 2NE1 yhdessä jäsenten CL, Dara ja Bom kanssa. Minzyn duettokappale CL:n kanssa, "Please Don't Go", ylsi sijalle kuusi Monthly Gaon Chartissa marraskuussa 2009.

Huhtikuussa 2016 YG Entertainment ilmoitti, että Minzy on päättänyt olla uusimatta levytyssopimustaan ja ettei jatka 2NE1:n jäsenenä. 

2NE1:n uran ohella Minzy on perustanut oman tanssikoulunsa, Millenium dance studion. Huhtikuussa 2017 Minzy julkaisi sooloalbuminsa nimeltään *Minzy Work 01 Uno* ja musiikkivdeon sen kappaleeseen "NINANO".
Hän oli mukana *Sister's Slam Dunk* -tosi-tv-ohjelman toisella tuotantokaudella.

Lähteet
-------

1. ↑  2NE1 Members Profile KProfiles.com. Viitattu 1.11.2018.
2. ↑  Watch: Minzy Makes Glorious Return With Solo MV "NINANO" *soompi.com*.  17.4.2017. Viitattu 19.5.2021. (englanniksi)
3. ↑  Minzy Talks Honestly About How She Felt While Promoting Solo *soompi.com*.  25.6.2017. Viitattu 19.5.2021. (englanniksi)

Aiheesta muualla
----------------

* Gong Min-ji Melon-palvelussa (koreaksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Korea

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Pentti Olavi Näreaho** (s. 5. elokuuta 1939 Muurame) on suomalainen metsätalousinsinööri ja järjestöjohtaja, joka on saanut metsäneuvoksen arvonimen.

Henkilöhistoria
---------------

Näreahon vanhemmat olivat Heikki Näreaho ja emäntä Helpi (Helvi) Ohranen. Hän avioitui ensin 1964 Tuulikki Väänäsen kanssa ja sitten Katri Pakarisen kanssa. Näreaho valmistui metsäteknikoksi Tuomarniemen metsäkoulusta 1963 ja metsätalousinsinööriksi 1988. Hän oli Oy Kaukas Ab:n työnjohtaja Ilomantsissa 1964–1965 ja sitten piirijohtaja 1965–1967 ja tarkastaja 1967–1975. Metsäalan Teknisten Liiton toiminnanjohtaja Näreaho oli 1975–1979 ja Metsäalan Toimihenkilöliitto – METO:n puheenjohtaja 1980–1999. Näreaholla oli työuransa aikana myös lukuisia kotimaisia ja kansainvälisiä asiantuntija- ja luottamustehtäviä. Metsäneuvoksen arvonimen hän sai 1997.

Julkaisuja
----------

* *Teknikoista insinööreiksi: teollisuusteknikoiden nimikevaikeuksista vv. 1930–1943*, 1976. Julkaisussa *Metsämies: Suomen metsänhoitoammattimiesyhdistyksen aikakauskirja*, (1976):7-8, s. 6-7
* *Työvoiman tarve yliarvioitiin 1970-luvulla*, 1987. Julkaisussa *Metsä ja puu: metsätaloudellinen aikakauslehti*, 1987:6, s. 25
* *Suomalainen metsäammattikunta eurokoulutuksen tarpeessa*, 1994. Julkaisussa *Metsämies: Suomen metsänhoitoammattimiesyhdistyksen aikakauskirja*, 1994:3, s. 23-24
* *Metsästäjä hyvinvointivaltiossa*, 2004.

Lähteet
-------

1. 1 2  Jensen-Eriksen, Niklas: Metsäneuvos Pentti Näreaho (1939–). *Suomen talouselämän vaikuttajat* -verkkojulkaisu (maksullinen). 18.12.2013. Suomalaisen Kirjallisuuden Seura. Viitattu 3.5.2023.
Messujen päätapahtumapaikka Edinburghin keskusaukio Charlotte Square vuoden 2007 messujen aikaan.
**Edinburghin kirjamessut** (*Edinburgh International Book Festival*) on vuosittain elokuussa Skotlannissa Edinburghissa järjestettävä kirjallisuustapahtuma. Messuja on mainittu lajissaan maailman suurimmaksi tapahtumaksi. Tapahtumassa järjestetään erilaisia kulttuuri- ja politiikka-aiheisia keskusteluja, ja siellä on myös runsaasti lastenohjelmaa. 

Messut järjestetään samaan aikaan kuin muun muassa Edinburgh Festivaliin kuuluvat esittävien taiteiden festivaalit Edinburgh International Festival ja Edinburgh Festival Fringe.

Historia
--------

Kirjamessut järjestettiin ensimmäisen kerran teltassa Edinburghissa vuonna 1983, ja alkuun ne järjestettiin joka toinen vuosi, vuodesta 1997 vuosittain. Nykyisin kirjamessut on suuri ja koko ajan kasvava kansainvälinen tapahtuma, joka liittyy Edinburghin elokuisiin kulttuuritapahtumiin. Mahdollisesti juuri tästä syystä nimesi Unesco vuonna 2004 Edinburghin ensimmäiseksi kirjallisuuskaupungiksi, City of Literature.

Lähteet
-------

1. ↑  City of Literature website (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Edinburghin kirjamessut**.
* Edinburghin kirjamessujen sivusto
* Edinburghin festivaaliopas

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Edinburgh International Book Festival
Italialaisen Giuseppe Sciutin maalaus Himeran taistelusta.
**Himeran taistelu** käytiin vuonna 480 eaa. kreikkalaisten ja karthagolaisten välillä Sisilian saarella.

Taistelun tausta
----------------

Ympäri välimerta levittäytyneet kreikkalaiset alkoivat 700-luvulla eaa. asuttaa Sisilian saaren eteläosaa. He perustivat myös Sisiliaan kaupunkeja, kuten Naksoksen ja Syrakusan. Myöhemmin Karthago laajensi alueitaan ja kaupankäyntiä pohjoiseen Sisiliaan. Tärkeä kaupunki oli Himera, joka oli yksi harvoista kreikkalaisista kaupungeista saaren pohjoispuolella Karthagon alueella. Karthagolla oli myös sopimus Persian kuningas Kserkseen kanssa tuhota koko Kreikka. Tämä johti Kreikan ja Persian samoihin aikoihin käymään Salamiin taisteluun ja Thermopylain taisteluun.

Taistelu
--------

Himeran taistelu sai alkunsa Karthagon kuningas Hamilkar I:n purjehtiessa 200 sotalaivan kanssa kohti Sisiliaa. Välimerellä oli myrskyisää, ja osa laivoista upposi jo matkalla. Karthagolaiset perustivat kaksi leiriä lähelle Himeran kaupunkia. Vastassaan heillä oli Himeran tyranni Theron, joka määräsi kaupungin puolustettavaksi ja pyysi apujoukkoja Syrakusan tyrannilta Gelonilta. Kun Gelon saapui joukkojensa kanssa, he saivat saarrettua satoja maaseutua ryöstelleitä karthagolaisia. Tämän Jälkeen kreikkalaiset Hyökkäsivät Karthagon toiseen leiriin vuorilla ja pakottivat karthagolaiset taistelemaan. Pitkä taistelu ei hyödyttänyt kumpaakaan osapuolta.

Taistelun käännekohta
---------------------

Himeran taistelussa käännekohtana voidaan pitää sitä, kun Gelon sai kaapattua viestintuojan, joka oli tuomassa viestiä Hamilkarille. Siten Gelon sai tiedon tulevasta ratsuväestä. Hän laati suunnitelman, jolla pääsisi tuhoamaan Hamilkarin. Hän päätti käskeä miehensä tekeytymään karthagolaisiksi päästäkseen leiriin sisään ja tuhotakseen sen. Suunnitelma toimi, ja Gelonin joukot polttivat karthagolaisten leirin surmaten myös Hamilkarin itsensä. Loput karthagolaiset joukot antautuivat.

Lopputulos
----------

Himeran taistelu päättyi kreikkalaisten ylivoimaiseen voittoon. Karthago teki rauhansopimuksen ja maksoi suuren sotakorvauksen. Samalla Kreikkalaiset saivat antautuneista karthagolaisista orjia.

Lähteet
-------

* Rickard, John: Battle of Himera, autumn 480 BC *Military History Encyclopedia on the Web*.  16.7.2012. Viitattu 21.3.2021. (englanniksi)
* Tsouras, Peter: Battle of Himera, 480 B.C. *HistoryNet.com*.  Syyskuu 2014. Viitattu 21.3.2021. (englanniksi)
* Hughes, Tristan: How Significant Was the Battle of Himera? *History Hit*.  11.12.2018. Viitattu 21.3.2021. (englanniksi)
* Hughes, Tristan: How the Battle of Himera Signalled the Start of the Sicilian Wars *Battles of the Ancients*.  16.12.2018. Viitattu 21.3.2021. (englanniksi)
**Royal Family** oli vuosina 2004–2005 vaikuttanut ryhmä ystäviä ja yhdessä hip hop -musiikkia tekeviä artisteja. Ryhmään kuuluivat muun muassa Skandaali, Pikku G, Ezkimo, YOR123, Sophie, Helpus ja Mängimies. Royal Familyn jäsenet ovat läheisissä tekemisissä Rockin da North -projektin kanssa. Royal Family viittaa kuitenkin tiettyyn artistiryhmään, kun taas RDN-nimi liitetään bileisiin ja suuriin tapahtumiin sekä kokoelmalevyihin, joilla on mukana myös muita hiphop-artisteja.

Royal Family on julkaissut kaksi albumia. Ryhmän esikoisalbumi "*Pyöreän pöydän ritarit*" ilmestyi 15. maaliskuuta 2004. Levyllä oli mukana jäsenten lisäksi paljon vierailijoita: Janina Frostell, Shabazz the Disciple (USA), Freestyle (USA), Jaise, Kasanova, Mariska, MC Pöly, Liisa Leppänen ja Klassikko.

Vuonna 2005 ryhmän kokoonpano hieman muuttui ja jäseniksi tulivat Klassikko, Freestyle, 2 Språk ja Koo-S. Samana vuonna ilmestynyt toinen albumi "*Royal Radio*" menestyi edeltäjäänsä heikommin. Levyn vierailijoina olivat Cheek, Spesialisti, Apollo, Iki-W, Ideaali, Karimbo (CH) sekä rap-legenda 2Pacin velipuoli Mopreme Shakur (USA).

Royal Family -jäsenistä menestynein on Pikku G, jonka esikoisalbumi "*Räjähdysvaara*" myi Suomessa yli 120 000 kappaletta.

24. marraskuuta 2004 Voittajafiilis (Mängimies, Ezra, Tikku, MAS, DJ Q-Soul) ilmoitti lopettavansa yhteistyön Royal Familyn ja Rockin da Northin kanssa. Yhtyeen jäsenistä Mängimies ja entisen Helpus-yhtyeen jäsenet Ezra ja Tikku esiintyivät "*Pyöreän pöydän ritarit"* -albumilla ja "*Kaikki yhden puolest"* -singlellä.

18. kesäkuuta 2006 Skandaali oli Syvällä Pelissä -yhteisön haastattelussa. Hän kertoi seuraavaa:

> »En ole RF:n jäsen enkä tiedä onko kukaan. YOR123, Apollo ja Baroni ehkä? Syitä "eroamiseen" on liian paljon listattavaks ja nyt jälkeen päin oon kyllä ihmetelly, että miten \*\*\*\*\*\*\* oon voinu olla messissä näin pitkään.» 
> 
>

Diskografia
-----------

### EP:t

* *EP* (2003)

1. Näin on 2003 (Ezkimo)
2. Sylje, ole hyvä (Toinen Kanava, Aikapommi)
3. Mitä se tekee sulle (Urbaanilegenda)
4. Klikki (Helpus)
5. Älä itke (Skandaali)

### Singlet

* *Kaikki yhden puolest* (2004)

1. Kaikki yhden puolest (Skandaali, Pikku G, YOR123, Helpus, Mängimies)

* *Mä voisin* (2004)

1. Mä voisin (Skandaali, Janina Frostell)
2. Mä voisin (DJ Slow Remix)
3. Kaikki yhden puolest (video)

### Albumit

* *Pyöreän pöydän ritarit* (2004)
* *Royal Radio* (2005)

### DVD:t

* *Pikku G & Royal Family: The Show* (2004)
Derbyn kaupunginmuseota esittävä lautanen, 1878-1888
Imari-lautanen
**Royal Crown Derby** on englantilainen posliinitehdas, joka on toiminut nykymuodossaan vuodesta 1878, mutta jonka edeltäjät ulottuvat vuoteen 1750. Se on eirkoistunut hienoon luuposliiniin. Yritys toimii Derbyssä Englannin keskiosassa.

Vuoden 1750 paikkeilla hugenotti André Planché perusti ensimmäiset posliinitehtaan Derbyyn. Hänen yhtiökumppanikseen tuli William Duesbury, joka vuonna 1770 hankki Chelsean posliinitehtaan muotit ja koneet, ja Bow’n tehtaan muotit. Niiden perässä Derbyyn muutti maan parhaita ammattilaisia. Vuonna 1775 tehdas sai kuninkaalta luva käyttää kruunua takaleimassaan, ja vuonna 1890 kuningatar Viktoria antoi sille luvan kutsua itseään nimellä "The Royal Crown Derby Porcelain Company".

Varsinaisen Derby Crown Porcelain Companyn perusti vuonna 1876 Edward Phillips, joka oli irtisanottu Royal Worcester Companysta edellisvuonna. Uuden yhtiön ensimmäisinä vuosina tehtaan johto pyrki palkkaamaan Euroopan parhaita posliinitaiteilijoita ja kultaajia. Tehdas tuotti kuuluisia astiastoja esimerkiksi pääministerille. Alkuvuosina liikevoiton saaminen oli vaikeaa, ja uniikkitöiden rinnalla tehtiin käyttöastioita kuten sinipunaisia imari-tyylin astioita. Toisen maailmansodan aikana tehtiin käytännöllisiä, valkoisia astioita ja 1950-luvulta alkaen jälleen suuria astiastoja.

Yhtiön tehtaat ovat edelleen Derbyssä, ja sillä on oma museonsa. Lisäksi Derbyn kaupunginmuseon kokoelmissa on tehtaan varhaisia esineitä.

Lähteet
-------

1. ↑  About Us Royal Crown Derby
2. ↑  History Royal Crown Derby
3. ↑  The Derby Crown Porcelain Company and the Royal Crown Derby Company (Arkistoitu – Internet Archive) Derbyshire Porcelain International Society
4. ↑  Visiting Royal Crown Derby
5. ↑  Ceramics Treasure (Arkistoitu – Internet Archive) Derby Museum and Art Gallery

CommonsCommons
Wikimedia Commonsissa on kuvia tai muita tiedostoja aiheesta **Royal Crown Derby**.
**Seppo Ilmari Leppävuori** (s. 24. maaliskuuta 1939 Jyväskylä) on teknillisen fysiikan emeritusprofessori. Hän jäi vuonna 2004 eläkkeelle Oulun yliopistosta.

Henkilötiedot
-------------

Leppävuoren vanhemmat ovat rakennusmestari Martti Leppävuori ja Katri Leppänen. Hän valmistui ylioppilaaksi Iisalmen lyseosta 1958, Teknillisestä korkeakoulusta diplomi-insinööriksi vuonna 1965, tekniikan lisensiaatiksi vuonna 1968 ja tekniikan tohtoriksi 1981. 

Leppävuori on reservin luutnantti vuodelta 1968.

Ura
---

Leppävuori toimi Teknillisen korkeakoulun assistenttina 1964–1965, sen jälkeen VTT:llä puolijohdelaboratorion tutkimusinsinöörinä vuodesta 1965 vuoteen 1970 ja uudelleen Teknillisessä korkeakoulussa 1970–1973 elektronifysiikan laboratorioinsinöörinä. Vuonna 1974 hän oli vieraileva luennoija Englannissa Salfordin yliopistossa. Hän siirtyi vuonna 1975 Oulun yliopistoon ja toimi ensin sähkötekniikan apulaisprofessorina 1975–1986 ja sitten teknillisen fysiikan professorina vuodesta 1986 vuoteen 2004 saakka, minkä jälkeen hän on toiminut emeritusprofessorina. Hän oli pitkään yliopiston mikroelektroniikan ja materiaalifysiikan laboratorion esimies.

Leppävuoren tutkimus kohdistui paksukalvohybridipiireihin ja anturiteknologioihin sekä yleisemmin elektroniikan komponentteihin ja valmistusmenetelmiin. Hänellä on noin 300 julkaisua elektroniikan materiaaleista, komponenteista ja valmistusmenetelmistä.

Huomionosoitukset
-----------------

Leppävuori ja Oulun yliopiston mikroelektroniikan laboratorion tutkija Juha Hagberg saivat palkinnon Uuden teknologian säätiön vuoden 2001 innovaatiokilpailussa keksinnöllään "Additiivinen menetelmä elektroniikan johdinkuvioiden ja ohutlevytuotteiden valmistamiseksi". 

Leppävuori ja laboratorion tohtoriopiskelija Marko Pudas palkittiin myös seuraavana vuonna eli 2002 innovaatiopalkinnolla keksinnöstä "Itsepuhdistuva gravuri", joka oli uusi painomenetelmä ja parannus syväpainomenetelmään. Menetelmä säästää koneen osia kulumiselta ja estää painolevyn uria tukkeutumasta.

Lähteet
-------

* Autio, V.-M. (toim.). Suomen professorit. Finlands professorer. Professoriliitto 2000, s. 470-471. ISBN 951-95189-6-7
* Heikura, I. (toim.) 2005. Sähkötekniikan ensimmäiset vuosikymmenet Oulun yliopistossa. Julkaisija: Avanti Management Oy. Painopaikka: Kalevaprint Oy, Oulu. ISBN 952-91-9216-9

Aiheesta muualla
----------------

* Kurvinen, H. 2004. Eläkkeelle jääminen ei hidasta tahtia. Tietopisto 5/2004, s. 1. Tietopiston juttu
* Vähäkangas, J. Jaakola, T. Leppävuori, S. Uusimäki, A. 1998. Elektroniikan valmistusmenetelmät 2005. Katse vuosituhannen tuolle puolen. Prosessori ES, maaliskuu 1998, s. 40-41. Prosessori-lehden artikkeli
**Seppo Kuula** (s. 1967) on suomalainen yritysjohtaja ja suomalainen IT-alan vaikuttaja. Viimeisimpänä toimitusjohtajuutenaan Kuula siirtyi Unikielle vuoden 2021 alussa Enfo Oyj:n toimitusjohtajan tehtävästä, mitä ennen Kuula johti Siili Solutions Oyj:tä .

Koulutus
--------

Kuula on koulutukseltaan tekniikan tohtori, väitellyt vuonna 2020 aiheesta Continuous co-creation of knowledge-intensive business services. Kuula valmistui koneautomaatioinsinööriksi vuonna 1992. Tämän jälkeen hän on töiden ohella valmistunut diplomi-insinööriksi Teknillisen korkeakoulun tuotantotalouden koulutusohjelmasta (v. 2008) sekä suorittanut Oulun yliopistossa kaupallisen MBA-tutkinnon (v. 2005).

Ura
---

Kuula työskenteli valmistuttuaan tietoliikenneyhtiö Eforessa. Tämän jälkeen työnantajia ovat olleet ADC, System Integration Services, QMC IPMedia, Elektrobit, Nethawk ja Mesaplexx.

Siili Solutionsin toimitusjohtajana Kuula aloitti vuonna 2010  ja hänen johdollaan yhtiö listattiin Nasdaq OMXH First North listalle vuonna 2012  sekä Nasdaq OMX Päälistalle 2016. Hänen aikanaan yhtiö kasvoi 65 työntekijästä 697:een. Kansainvälistymisen osalta merkittävänä askeleena oli Suomen lisäksi Puolassa toimivan Avaus Consulting Oy:n yritysosto vuonna 2014, sekä autoteollisuuden digitaalisiin ohjausjärjestelmiin laajentaminen 2015.

Kuula siirtyi Siilistä Enfo Oyj:n toimitusjohtajaksi tammikuussa 2018  ja Unikie Oy:n toimitusjohtajaksi tammikuussa 2021. Lisäksi Kuula on toiminut useissa hallitustehtävissä ja osallistunut aktiivisesti Boardman - hallitusammattilaisten verkostoon. 

Ohjelmistoyrittäjät ry valitsi Kuulan vuonna 2014 Vuoden ohjelmistoyrittäjäksi.  TiVi (ent.Tietoviikko) -lehti valitsi hänet vuosien 2014 ja 2015 IT-alan 100 vaikuttavinta bisnes-listalle .

Lähteet
-------

1. 1 2   (Arkistoitu – Internet Archive)
2. ↑  Harri Repo: Unikie tavoittelee 100 miljoonan liikevaihtoa – "edellyttää skaalautuvuutta ja systemaattisuutta" *Tivi*. Viitattu 18.2.2022.
3. ↑  Seppo Kuula: Continuous co-creation of knowledge-intensive business services *jultika.oulu.fi*.  2020. Viitattu 24.3.2023.
4. ↑
5. ↑
6. ↑
7. ↑
8. ↑
9. ↑  Siili Solutions Oyj: Siili Solutions ja Rightware yhdistävät osaamisiaan autoteollisuuden digitaalisten käyttöliittymien suunnittelussa *GlobeNewswire News Room*.  19.5.2015. Viitattu 24.3.2023. (englanniksi)
10. ↑
11. ↑  Seppo Kuula Unikien toimitusjohtajaksi - ePressi *www.epressi.com*.  3.11.2020. Viitattu 18.2.2022.
12. ↑  Avainsana seppo kuula *Boardman-osaamisverkosto*. Viitattu 24.3.2023.
13. ↑   (Arkistoitu – Internet Archive)
14. ↑   (Arkistoitu – Internet Archive)
15. ↑

Aiheesta muualla
----------------

* LinkedIn - Seppo Kuula (englanniksi)
*Tämä artikkeli käsittelee upseeria. Verkkokirjoittajasta katso Seppo Lehto.*
**Seppo Juhani Lehto** (s. 13. joulukuuta 1942 Viipuri) on suomalainen eversti, joka toimi muun muassa Rovaniemen Ilmatorjuntapatteriston ja Lapin ilmatorjuntarykmentin komentajana.

Lehto syntyi sotilasmestari Uuno Lehdon ja Anna-Liisa Juslinin perheeseen. Hänen puolisonsa vuodesta 1967 on Paula Porkka.

Lehto tuli ylioppilaaksi Helsingin klassillisesta lyseosta 1962, Kadettikoulusta hän valmistui 1966 ja Sotakorkeakoulusta 1977. Lehto toimi Salpausselän Ilmatorjuntapatteristossa opetusupseerina 1966–1967, patterinpäällikkönä 1967–1973 ja aliupseerikoulun johtajana 1973. Opetusupseeri hän oli Reserviupseerikoulussa 1967 ja Ilmatorjuntakoulussa 1973–1975, minkä jälkeen hän toimi komppanianpäällikkönä YK:n Suomen pataljoonassa 1975, opetusupseerina Taistelukoulussa 1977–1982 ja opettajana Sotakorkeakoulussa 1982–1985. Vuonna 1982 hän oli myös Mannerheim-stipendiaattina Sveitsissä. Helsingin ilmatorjuntarykmentin esikuntapäällikkö Lehto oli 1985–1986, Rovaniemen Ilmatorjuntapatteriston komentaja 1986–1988 ja Lapin ilmatorjuntarykmentin komentaja 1989–1990. Ennen eroamistaan vakinaisesta palveluksesta 1991 Lehto toimi Pääesikunnan ilmatorjuntatoimiston päällikönä 1990–1991. Vuonna 1989 hän julkaisi teoksen *Pohjois-Suomen ilmatorjunta 1939-1989*. Sotilasuransa jälkeen Lehto työskenteli toimitusjohtajana 1990-luvulla.

Lehto ylennettiin vänrikiksi 1963, luutnantiksi 1966, yliluutnantiksi 1969, kapteeniksi 1972, majuriksi 1978 ja everstiluutnantiksi 1986.

Lähteet
-------

1. 1 2 3 4  *Kadettiupseerit 1920–2000*, s. 393. Lehto, Seppo Juhani. Helsinki: Kadettikunta ry. Upseeriliitto ry. 2000. ISBN 951-98334-3-9.
**Rudy Toth** (16. joulukuuta 1925 Stare Karasnow, Tšekkoslovakia – 9. heinäkuuta 2009 Lisle, Ontario, Kanada) oli kanadalainen säveltäjä, sovittaja, kapellimestari, pianisti ja cimbalominsoittaja. Hänen isänsä oli Carl Toth. Hän opiskeli 1940-luvulla Toronton musiikkikonservatoriossa, jossa hänen opettajinaan olivat pianonsoitossa Boris Berlin, harmoniassa John Weinzweig ja orkesterinjohdossa Ettore Mazzoleni. Samanaikaisesti hän työskenteli torontolaisissa tanssiyhtyeissä, joita johtivat muiden muassa Stan Patton, Ellis McLintock ja Bert Niosi.

Vuonna 1950 Toth opiskeli pianonsoittoa Pariisissa Gaby Casadesuksen johdolla. Hän viimeisteli orkesterinjohdon opintonsa Leonard Bernsteinin johdolla Tanglewoodissa ja Walter Susskindin johdolla Torontossa.

Toth aloitti 1940-luvun lopussa uran CBC:llä Howard Cablen pianistina. Hänellä oli oma radio-ohjelma vuonna 1951, ja hän työskenteli vuoteen 1965 saakka musiikillisena johtajana ohjelmissa, joissa esiintyivät muiden muassa Joan Fairfax, Wally Koster ja Denny Vaughan. 1960-luvun puolessavälissä Toth erikoistui jinglejen säveltämiseen. Vuosina 1965–1970 hänen työkumppaneinaan olivat hänen veljensä Jerry Toth, Dolores Claman ja Richard Morris nimellä *Quartet Productions*. Vuosina 1970–1980 hän ja Jerry työskentelivät nimellä *Seven-O Productions*.

Toth työskenteli myöhemmin muun muassa Emmy-palkintoehdokkuuden saaneen *Once Upon the Brothers Grimmin* orkestroijana ja kapellimestarina. 1950-luvun lopussa hän soitti pianoa Phil Nimmonsin kokoonpanossa. Hän esitti cimbalomilla Béla Bartókin, Zoltán Kodályn ja Igor Stravinskyn teoksia. Hän esiintyi Toronton sinfoniaorkesterin, Ottawan filharmonikkojen, Buffalon sinfoniaorkesterin ja Ivan Romanoffin orkesterin kanssa. Hän jäi eläkkeelle vuonna 1989.

Lähteet
-------

1. 1 2 3 4  The Canadian Encyclopedia: Rudy Toth


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Muut | 
* Europeana

 |

 |
**Glossop North End Association Football Club** on englantilainen jalkapalloseura Glossopista, Derbyshiren alueelta. Seura pelaa Englannin sarjajärjestelmän kahdeksannella tasolla, Northern Premier Leaguen Division One South Eastissa.

Glossop on yksi Englannin pienimmistä kaupungeista ja se on pienin kaupunki, jonka seura on pelannut pääsarjatasolla. Glossop North End pelasi Englannin 1. divisioonassa yhden kauden 1899–1900.

Historia
--------

Glossop North End perustettiin 1886. Se pelasi ystävyysotteluita paikallisesti kunnes se liittyi North Cheshire Leagueen 1890. Neljä vuotta myöhemmin Glossop muuttui ammattilaisseuraksi ja liittyi The Combination -sarjaan. Paikallinen puuvillatehtaan omistaja, Samuel Hill-Wood, otti seuran haltuunsa ja käytti vaikutusvaltaansa saadakseen seuran Englannin liigaan. Vuonna 1898 seura hyväksyttiinkin liigan 2. divisioonaan. Hill-Wood hankki ammattilaispelaajia Skotlannista ja heti ensimmäisellä kaudellaan seura sijoittui toiseksi ja nousi.

Glossopin joukkue kaudella 1899–1900
Glossopin ensimmäinen kausi pääsarjatasolla jäi myös ainoaksi. Seura jäi sarjan viimeiseksi ja putosi. Glossop pelasi 2. divisioonassa aina ensimmäiseen maailmansotaan asti. Tuona aikana sen suurin saavutus oli pääsy FA Cupin puolivälieriin 1908. Sodan jälkeen Glossop ei päässyt enää mukaan liigaan ja siitä tuli puoliammattilaisseura. Ensin Glossop pelasi yhden kauden Lancashire Combinationissä, minkä jälkeen se jättäytyi Manchesterin paikallisliigaan. Vuonna 1921 seuraa tukenut Hill-Wood vetäytyi ja hänestä tuli muutamaa vuotta myöhemmin Arsenalin puheenjohtaja.

Vuoteen 1957 asti Glossop pelasi paikallisissa liigoissa kunnes se palasi Lancashire Combinationiin. Seura pelasi sarjassa yhdeksän kautta ennen paluutaan paikallissarjaan. Vuonna 1978 seura liittyi vasta perustettuun Cheshire County Leaguen 2. divisioonaan. Kaksi vuotta myöhemmin Glossop nousi sarjan 1. divisioonaan ja 1982 seura liittyi North West Counties Football Leagueen, joka syntyi useamman sarjan yhdistyessä. Aluksi Glossop pelasi sarjan 1. divisioonassa, mutta putosi 1988. Kaudella 1990–1991 Glossop oli lähellä lakkauttamista, kun seuran omistaja lähti jättäen jälkeensä suuret velat. Seura sai uudet omistajat tammikuussa 1991 ja pelastui.

Glossop nousi North West Counties Football Leaguen korkeimmalle tasolle 1992. Vuonna 2009 Glossop ylsi FA Vasen loppuotteluun, jonka se hävisi Whitley Baylle. Kaudella 2014–2015 Glossop voitti sarjan nousten Northern Premier Leagueen ja eteni jälleen FA Vasen finaaliin, jonka se hävisi.

Lähteet
-------

1. 1 2 3  Conn, David: Ghosts of Arsenal's ruling family escort Glossop to FA Vase final  10.5.2009. The Guardian. Viitattu 21.10.2019. (englanniksi)
2. 1 2 3 4  History Glossop North End FC. Viitattu 21.10.2019. (englanniksi)

Aiheesta muualla
----------------

* Seuran virallinen sivusto
Georg Nikolaus Nissen. Ferdinand Jagemannin maalaus vuodelta 1809.
**Georg Nikolaus Nissen** (22. tammikuuta 1761 Haderslev, Tanska – 24. maaliskuuta 1826 Salzburg) oli tanskalainen diplomaatti ja kirjailija. Hänet tunnetaan Wolfgang Amadeus Mozartin elämäkerran kirjoittajana. Nissen meni vuonna 1809 naimisiin Mozartin lesken Constanzen kanssa ja pääsi käyttämään lähteinään muun muassa Mozartin perheen alkuperäistä kirjeenvaihtoa.

Elämä
-----

Georg Nikolaus Nissen oli kauppias Jens Nissenin ja Anna Elisabeth Nissenin (omaa sukua Zoëga) poika. Äiti Anna oli vaikutusvaltaisesta suvusta, joka polveutui italialaisesta, Veronasta 1570 Mecklenburgin kautta Schleswigiin muuttaneesta aatelismiehestä. Opiskeltuaan lakia Kööpenhaminan yliopistossa 1778–1781 Nissen meni töihin setänsä Georg Zoëgan johtamaan Kööpenhaminan pääpostikonttoriin. Vuonna 1791 hän aloitti diplomaattiuransa ja tuli 1793 lähetystösihteeriksi Tanskan Wienin lähetystöön. Viimeistään 1798 hän asui Mozartin lesken Constanzen talossa. Nissen ja Constanze menivät naimisiin 26. kesäkuuta 1809 Bratislavassa. Pariskunta muutti 1810 Kööpenhaminaan, jossa Nissen työskenteli sensorina ja valtioneuvostossa.

Vuosina 1820–1824 aviopari matkusteli Saksassa ja Italiassa ja asui vuodesta 1821 Wienissä, jossa he aloittivat Mozartin elämäkerran kirjoittamisen. He käyttivät lähteenään Constanzen muistitiedon lisäksi Mozartin perheen alkuperäistä kirjeenvaihtoa. Kirjeenvaihto oli osittain puutteellista, sillä Constanze oli tuhonnut joukon Mozartin isän Leopoldin kirjeitä. Leopold oli aikanaan vastustanut kiivaasti poikansa ja Constanzen (omaa sukua Weber) liittoa. Teos jäi kesken Nissenin kuollessa 1826, ja hänen leskensä viimeisteli sen yhdessä lääkäri Johann Heinrich Feuersteinin ja Berliinin Generalmusikdirektor Gaspare Spontinin kanssa. Breitkopf & Härtel julkaisi Mozartin elämäkerran Leipzigissa 1828.

Nissenin hautakivi Salzburgissa.
Nissenin kuulumista aatelissäätyyn ei ole dokumentoitu, ja jotkut historioitsijat pitävät sitä Constanzen keksintönä. Georg Nikolaus Nissen ei itse koskaan kutsunut itseään nimellä "kreivi von Nissen". Nissen on haudattu Salzburgiin, ja hänen hautakivensä (jossa hänestä on maininta "Mozartin lesken aviomies") on säilynyt.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Italia
* Israel
* Belgia
* Yhdysvallat
* Tšekki
* Alankomaat
* Puola
* Portugali

 |
|  |
| Henkilöt | 
* BMLO
* Deutsche Biographie

 |
|  |
| Muut | 
* RISM
* SNAC
* IdRef

 |

 |
He Pingping lentoaseman matkatavarakärryissä.
**He Pingping** (kiin. 何平平; 13. heinäkuuta 1988 – 13. maaliskuuta 2010) oli kiinalainen 74,61 senttimetrin mittainen mies. Hän oli Guinnessin ennätysten kirjan mukaan maailman lyhin mies, joka pystyi kävelemään. He tapasi maailman pitkäjalkaisimman naisen syyskuussa 2008. Guinnessin ennätysten kirjan vuoden 2009 painoksessa tälle on tehty oma erikoisaukeama. Hän asui Sisä-Mongoliassa. Guinness World Records 2009 -painoksen mukaan He Pingping oli ollut syntyessään vain isänsä kämmenen kokoinen. Lääkärit määrittivät lyhyyden syyksi Osteogenesis Imperfectan. Hän kuitenkin liikkui aikuisena niin sujuvasti, että alkuperäinen diagnoosi saattoi olla väärä.

Historiaa
---------

Käytyään useita kertoja sairaalassa mitattavana ja varmistamassa, että täytti kaikki ennätysvaatimukset, He Pingping sai viimein vastaanottaa Guinness World Records -todistuksensa. Pituuskeskiarvoa mitattaessa huomioidaan selkärangan painuminen kasaan päivän aikana, sillä nikamien välilevyt puristuvat vähitellen kokoon, joten ihminen menee nukkumaan lyhyempänä kuin herää. Hen pituus ei kuitenkaan juuri vaihdellut vuorokausien aikana.

Kiinalaisaikuisen keskipituus on 165-170 senttimetriä, kun taas Hen pituus oli sama kuin yksivuotiaalla lapsella keskimäärin. Siksi oli tärkeää vahvistaa hänen ikänsä, sillä pituusennätyksiä voidaan myöntää vain 18 vuotta täyttäneille. Pingping todisti täysi-ikäisyytensä henkilöllisyystodistuksella, jota kaikki yli 16-vuotiaat kiinalaiset kantavat mukanaan.

He peri maailman lyhyimmän liikuntakykyisen miehen ennätyksen Nelson de la Rosalta Dominikaanisesta tasavallasta. De la Rosa oli 72 senttimetriä pitkä kuollessaan 38-vuotiaana lokakuussa 2006. Hän oli onnistunut luomaan itselleen menestyksekkään uran mediassa ja näytellyt esimerkiksi elokuvassa *Tohtori Moreaun saari* (USA, 1996).

He Pingpingillä oli normaalit kehon mittasuhteet, eli raajat, vartalo ja pää olivat sopusuhtaiset toisiinsa nähden. Esimerkiksi yleisimmässä lyhytkasvuuden muodossa akondroplasiassa, josta on kyse noin 70 prosentissa lyhytkasvuisuustapauksissa, raajat tai vartalo voivat olla lyhyemmät suhteessa muuhun kehoon.

He kuoli 21-vuotiaana sydänongelmiin ollessaan kuvaamassa televisiosarjaa Italiassa.

Lähteet
-------

1. ↑  Worldpress.com He Pingping – World’s shortest man officially crowned in 2008 *Amnesia blog*.  7.4.2008. Viitattu 15.3.2010. (englanniksi)
2. ↑  World's shortest man dies aged 21 *The Telegraph*.  15.3.2010. Viitattu 15.3.2010. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Alankomaat

 |

 |